ORDE do 12  de abril  2010 , pola que se establecen as bases reguladoras das axudas para paliar os danos producidos polo xabaril e se convocan para o ano 2010.
CONSELLERÍA DO MEDIO RURAL — III. OUTRAS DISPOSICIÓNS — 19/04/2010

Ao abeiro do disposto no artigo 148.1º.11 da Constitución, en virtude do establecido no artigo 27.15º do Estatuto de autonomía de Galicia, esta comunidade autónoma ten competencia exclusiva en materia de caza.
O Decreto 318/2009, do 4 de xuño, polo que se establece a estrutura orgánica da Consellería do Medio Rural, en relación co Decreto 79/2009, do 19 de abril, polo que se establece a estrutura orgánica da Xunta de Galicia, e o Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, atribúenlle á citada consellería dentro das súas competencias, o fomento, a ordenación e o aproveitamento dos recursos cinexéticos.
O xabaril mantén unha poboación abundante na xeografía galega. A súa presenza nos nosos montes non só é un expoñente da nosa rica biodiversidade senón, ademais, un elemento destacado no equilibrio biolóxico do medio en que se desenvolve. As súas necesidades alimenticias entran, ás veces, en conflito cos intereses dos nosos agricultores, que sofren a voracidade e a forma de alimentarse desta especie. Por outra parte, o xabaril ten unha gran capacidade para desprazarse, polo que resulta moi difícil poder establecer a súa procedencia e o responsable último dos danos. Por iso, a Consellería do Medio Rural, para conciliar o interese pola convivencia da especie cos dos agricultores, mantén unha liña de axudas, de carácter compensatorio, para reparar os danos ocasionados sobre a agricultura de Galicia.
Con esta liña de axudas preténdese atender un grave problema social para os agricultores, desgustados polos danos que lles causa o xabaril nos seus cultivos agrícolas. Dada a escasa estatística dos danos que a especie ocasiona no campo galego, fai falta ser prudente á hora de acometer a liña de axuda e tratar de conseguir que esta chegue a todos os que teñan dereito sen que se poidan producir desviacións indesexables.
O réxime xeral das axudas e subvencións nesta Administración pública establécese nas disposicións básicas da Lei 9/2007, do 13 de xuño, de subvencións de Galicia. A nivel regulamentario a normativa principal constitúea o Decreto 11/2009, do 8 de xaneiro. Esta orde cumpre coas exixencias da citada normativa.
Nos vindeiros exercicios estas axudas financiaranse con cargo ás consignacións orzamentarias que, mediante disposición complementaria, se determine anualmente de acordo co contido da Lei de orzamentos xerais da Comunidade Autónoma de Galicia para cada exercicio. Para este ano o devandito importe recóllese no artigo 10 desta orde.
Na súa virtude, conforme o que se dispón no artigo 27.15º do Estatuto de autonomía, e en uso das atribucións que me confire o artigo 34 da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo 1º.-Obxecto e principios.
1. Esta orde ten por obxecto establecer as bases reguladoras dunha liña de axudas de carácter compensatorio a favor dos afectados polos danos causados nos seus cultivos agrícolas polo xabaril.
2. Estas axudas tramitaranse baixo os principios de publicidade, transparencia, concorrencia, obxectividade, igualdade e non-discriminación, con eficacia no cumprimento dos obxectivos fixados e eficiencia na asignación e utilización dos recursos públicos. Así mesmo, resultarán de aplicación os preceptos básicos da Lei 9/2007, do 13 de xuño, de subvencións de Galicia.
Artigo 2º.-Beneficiarios.
1. Poderanse acoller a estas axudas os agricultores profesionais que sufrisen danos nos seus cultivos por causa do xabaril. Neste sentido, segundo o disposto no artigo 2.5º da Lei 19/1995, do 4 de xullo, de modernización das explotacións agrarias, modificado pola Lei 45/2007, do 13 de decembro, para o desenvolvemento sustentable do medio rural, enténdese por agricultor profesional a persoa física titular dunha explotación agrícola, gandeira ou forestal que requira un volume de emprego de polo menos unha unidade de traballo anual e que obteña polo menos o 25% da súa renda de actividades agrarias.
Tamén se poderán acoller as sociedades agrarias de transformación (SAT) e as cooperativas de explotación comunitarias de terras.
2. O expediente de axudas será único e comprenderá todos os danos producidos polo xabaril a un mesmo beneficiario antes da colleita.
3. Non poderán ter a condición de beneficiarios das axudas previstas nesta orde as persoas ou entidades en que se dea algunha das circunstancias previstas no artigo 10.2º da Lei 9/2007, do 13 de xuño, de subvencións de Galicia.
Artigo 3º.-Ámbito temporal.
As axudas a que se refire esta orde comprenden os danos producidos polo xabaril nos cultivos agrícolas desde o 1 de outubro de 2009 ata o 30 de setembro de 2010.
Artigo 4º.-Comunicación do dano.
1. Os titulares dos cultivos afectados deberán dar coñecemento á Consellería do Medio Rural, nun prazo máximo de sete días, desde a produción do dano, por calquera dos seguintes medios:
a) Mediante unha chamada desde as 8.00 ás 20.00 horas de luns a venres e das 8.00 ás 17.00 horas os sábados ao teléfono 012, a través do cal se lles facilitará unha clave, que servirá para acreditar a formulación da denuncia e identificala univocamente.
b) Mediante o servizo de denuncia pola Internet de danos do xabaril en cultivos, que se pode atopar na páxina web https://www.xunta.es:444/caza/. O usuario deberá identificarse previamente a través do seu CIF/NIF, pasando a cubrir entón o correspondente formulario de denuncia. O proceso finalizará facilitando unha clave que servirá para acreditar a formulación da denuncia e identificala univocamente. O sistema unicamente permitirá emitir unha denuncia por CIF/NIF e día.
2. No caso de danos que se producisen entre o 1 de xaneiro de 2010 e a publicación desta orde, os titulares dos cultivos deberán comunicar o dano á Consellería do Medio Rural, no prazo dun mes desde a entrada en vigor desta orde, mediante algún dos medios previstos no punto anterior.
3. Unha vez rexistrada a denuncia, o persoal da Consellería do Medio Rural desprazarase ata o lugar dos feitos para facer unha valoración final dos danos, despois do cal se poderá facer a colleita ou continuar co cultivo afectado. Esta valoración se recollerase nun informe que será remitido ao correspondente Servizo Provincial de Conservación da Natureza.
4. O Departamento Territorial da Consellería do Medio Rural dará traslado dos feitos ao titular do terreo cinexético que puider resultar afectado.
Artigo 5º.-Solicitudes.
1. O prazo para formalizar as solicitudes remata o 15 de outubro de 2010 e realizarase mediante instancia dirixida ao conselleiro do Medio Rural, segundo o modelo formalizado que se recolle no anexo II desta orde.
2. Presentaranse, preferentemente, nos rexistros dos departamentos territoriais desta consellería ou en calquera dos lugares previstos no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
3. Non obstante, para os danos producidos entre o 1 de outubro de 2009 e a entrada en vigor desta orde, a solicitude de axuda poderase tramitar a partir da entrada en vigor dela.
4. Dado que a cobertura dos danos amparados por esta orde so é ata o 30 de setembro de 2010, os danos producidos desde o 1 de outubro de 2010 ata a entrada en vigor da orde do próximo ano, de ser o caso, terán que comunicarse segundo o establecido no artigo 4.1º desta orde.
As comunicacións de danos a partir do 1 de outubro só darán dereito a axudas no caso de que se tramite a orde para os danos do xabaril do ano próximo.
Artigo 6º.-Documentación.
1. Xunto coa solicitude presentarase a seguinte documentación:
a) Fotocopia do CIF/NIF do/da solicitante da subvención ou persoa que o represente.
b) Ficha para a transferencia bancaria no modelo que se xunta como anexo III a esta orde.
c) Se o titular for unha persoa xurídica, CIF e acordo do órgano competente que aprobou a solicitude desta axuda.
d) Cando se actúe en nome doutra persoa, deberase acreditar a representación con que se actúa.
e) Declaración do título xurídico que posúe para a utilización do terreo en que se produciron os danos.
f) Declaración do conxunto das solicitudes de axudas solicitadas ou concedidas, para o mesmo fin, das distintas administracións públicas no modelo que se xunta como anexo IV a esta orde.
g) Só en caso de non estar inscrito no Rexistro de Explotacións Prioritarias deberá acreditarse a condición de agricultor profesional, mediante a presentación da seguinte documentación:
1º Para a acreditación dos requisitos económicos, haberá que presentar fotocopia cotexada da última declaración do IRPF ou fotocopia cotexada de 3 das 5 últimas declaracións do IRPF, incluíndo a última.
2º Para a acreditación das UTA:
2º.1. Cando o titular sexa persoa física, a achega de man de obra acreditarase, segundo os casos, do xeito seguinte:
1º) A man de obra familiar da persoa titular, cotitular e familiares que estean afiliados á Seguridade Social, co informe de vida laboral de cada un deles.
2º) A man de obra familiar da persoa titular da explotación, ata o segundo grao inclusive, por consanguinidade ou afinidade que convivan no seu domicilio e estean ao seu cargo, que, estando ocupados na súa explotación, non teñan a obriga de afiliarse ao correspondente réxime da Seguridade Social, poderá estimarse ata un máximo de 0.5 unidades de traballo agrario pola primeira persoa traballadora e 0.25 unidades por cada un dos restantes membros. Esta circunstancia acreditarase mediante declaración xurada da persoa titular solicitante ou por calquera outra forma admitida en dereito, dun informe de vida laboral e do correspondente xustificante de que a persoa ou persoas a que se refire a declaración están ao seu cargo como beneficiarios/as na Seguridade Social e tamén na declaración do IRPF.
3º) A man de obra asalariada acreditarase documentalmente co contrato de traballo e informe de vida laboral da empresa.
2º.2. Cando a persoa titular sexa persoa xurídica, computarase unicamente a man de obra achegada polos socios/as asalariados mediante o informe de vida laboral destes, as súas declaracións do IRPF e os seus certificados de rendementos de traballo; mentres que no caso de asalariados non socios computarase mediante a presentación do contrato de traballo e o informe de vida laboral da empresa.
2. En todos os casos se deberá contar coa autorización de cada unha das persoas referidas neste artigo á consellería, para a consulta dos datos de identidade no sistema de verificación de datos de identidade do Ministerio da Presidencia, de conformidade co Decreto 255/2008, do 23 de outubro e da orde da Consellería da Presidencia, Administracións Públicas e Xustiza, do 7 de xullo de 2009 que a desenvolve. No caso contrario, presentarase copia dos correspondentes DNI.
3. Dado o carácter compensatorio das axudas, non será necesario acreditar estar ao día das débedas tributarias ou fronte á Seguridade Social ou non ter pendente de pagamento débedas coa facenda autonómica, de acordo co disposto no artigo 48.1º ñ) da Lei 9/2009, do 23 de decembro, de orzamentos xerais da Comunidade Autónoma de Galicia para o ano 2010.
Artigo 7º.-Importe das axudas.
O importe das axudas calcularase segundo a valoración dos cultivos que se establece no anexo I desta orde. Establécese como importe máximo o de 1.500  por ano e beneficiario para as axudas a que se refire esta orde. No caso de que os danos excedan 1.500 , o agricultor terá dereito á axuda máxima, é dicir, 1.500 .
Artigo 8º.-Tramitación.
1. Recibidas as solicitudes nos departamentos territoriais, os servizos provinciais de Conservación da Natureza examinaranas xunto coa documentación anexa.
2. Se a solicitude de axuda non reúne algún dos requisitos exixidos nesta orde, o servizo provincial requirirá ao solicitante para que, no prazo de dez días contados a partir do día seguinte ao de recepción do requirimento, emende a falta ou remita os documentos preceptivos, indicándolle que, de non o facer, se terá por desistido da súa petición logo de resolución que deberá ser ditada nos termos previstos no artigo 71.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
3. Os referidos servizos provinciais avaliarán, dentro dos seus ámbitos territoriais, os expedientes de solicitude de axudas. Para tal fin, levarán a cabo as funcións de organización, control e coordinación das unidades encargadas da comprobación dos danos.
4. Examinadas as solicitudes e a documentación presentadas, e efectuada a correspondente valoración, os devanditos servizos provinciais elaborarán a oportuna proposta, que elevarán á Subdirección Xeral de Recursos Cinexéticos e Piscícolas para que esta continúe coa súa tramitación.
5. Na semana seguinte á recepción das propostas, a Subdirección Xeral de Recursos Cinexéticos e Piscícolas da Dirección Xeral de Conservación da Natureza tramitará os expedientes relativos ás devanditas propostas ata esgotar o crédito consignado para o efecto.
6. Unha vez esgotado o crédito, poderase realizar a oportuna modificación orzamentaria para dotar a aplicación orzamentaria do crédito necesario para atender as solicitudes que se produzan nun período anual dado.
Malia o anterior, as solicitudes e mailos recursos estimados de anos anteriores que non se poidan conceder por insuficiencia orzamentaria ou por atrasos na tramitación achacables á Administración, atenderanse con cargo á convocatoria do ano seguinte, de se producir.
7. En ningún caso se concederán aboamentos á conta ou pagamentos anticipados.
Artigo 9º.-Resolución e recursos.
1. De conformidade co establecido no artigo 7 da Lei 9/2007, do 13 de xuño, de subvencións de Galicia, a competencia para a concesión das axudas reguladas nesta orde corresponde ao conselleiro do Medio Rural. A resolución que poña fin ao procedemento será motivada, con suxeición ao establecido nas bases reguladoras das axudas para paliar os danos producidos polo xabaril recollidas nesta orde.
2. O prazo máximo para resolver será de seis meses desde a presentación da solicitude polo interesado no rexistro do órgano competente para a súa tramitación.
3. A resolución ditada, segundo o disposto no número 1 deste artigo, porá fin á vía administrativa e contra ela poderase interpoñer recurso potestativo de reposición ante o conselleiro do Medio Rural, no prazo dun mes a partir da notificación da resolución, ou ben impugnala directamente ante o Tribunal Superior de Xustiza de Galicia, no prazo de dous meses se a resolución for expresa, de acordo co disposto nos artigos 116 e 117 da Lei 30/1992, do 26 de novembro, modificada pola Lei 4/1999 e 46 da Lei 26/1998, do 13 de xullo, da xurisdición contencioso-administrativa.
Artigo 10º.-Crédito.
No exercicio de 2010, as axudas que se concedan con cargo a esta orde financiaranse con cargo á aplicación orzamentaria 49.06.541-B. 470.1, código de proxecto 2010 00 936, ata un importe máximo de douscentos cincuenta mil euros (250.000 ).
Esta dotación inicial poderá incrementarse en proporción ao número de solicitudes e ás dispoñibilidades orzamentarias, con cargo ás mesmas aplicacións e nas condicións previstas no artigo 31 da Lei 9/2007, do 13 de xuño, de subvencións de Galicia. En todo caso, o pagamento das axudas queda condicionado á existencia de crédito orzamentario.
Artigo 11º.-Publicidade da resolución.
1. De conformidade co punto 4 do artigo 13 da Lei 4/2006, do 30 de xuño, de boas prácticas na Administración pública galega, a Consellería do Medio Rural publicará na súa páxina web oficial a relación dos beneficiarios e o importe das axudas concedidas ao abeiro desta orde, polo que a presentación da solicitude leva implícita a autorización para o tratamento necesario dos datos das persoas beneficiarias e da súa publicación na citada páxina web.
2. De acordo co previsto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, as resolucións de concesión da subvención e as sancións derivadas do incumprimento das súas normas reguladoras incluiranse nos rexistros públicos de axudas, subvencións e convenios, e de sancións, dependentes da Consellería de Facenda, co fin da ordenación e coñecemento da actividade subvencional en Galicia. Os datos incorporados a eles poderán ser obxecto de rectificación, cancelación e oposición polo interesado. No suposto de que a publicación dos datos do beneficiario poida ser contraria ao respecto e salvagarda do honor e á intimidade persoal e familiar das persoas físicas segundo a Lei orgánica 1/1982, do 5 de maio, de protección civil do dereito ao honor, á intimidade persoal e familiar e á propia imaxe, este poderá facer constar o seu dereito
a que non lle fagan públicos os seus datos.
3. A solicitude para ser beneficiario de axudas para paliar os danos producidos polo xabaril levará implícita a autorización, no suposto de que se lle conceda a axuda solicitada, para a inscrición no rexistro público de axudas, subvencións, convenios e de sancións dependente da Consellería de Facenda dos datos facilitados á Xunta de Galicia na súa solicitude. Non obstante, os solicitantes poderán denegar expresamente o seu consentimento á inscrición dos seus datos no rexistro público de subvencións cando concorra algunha das circunstancias previstas na alínea d), do número 2º, do artigo 15 da Lei 9/2007, do 13 de xuño, de subvencións de Galicia.
Artigo 12º.-Compatibilidade.
1. Estas axudas son incompatibles coas que se soliciten polos mesmos feitos en parques naturais dependentes desta Administración autonómica.
2. Así mesmo, estas axudas serán incompatibles coas cantidades percibidas en concepto de indemnización polos mesmos danos derivadas dun expediente de responsabilidade patrimonial.
Artigo 13º.-Reintegro.
1. Procederá a revogación das axudas concedidas, así como o reintegro total ou parcial das contías percibidas e a exixencia dos xuros de demora, de acordo co establecido no artigo 36 da Lei 9/2007, do 13 de xuño, de subvencións de Galicia, nos casos e termos previstos no artigo 33 da mesma lei.
2. Tamén procederá o reintegro do importe das axudas concedidas ao agricultor afectado polos danos do xabaril dos cales obtivese compensación por parte dos titulares dos terreos cinexéticos, en aplicación do artigo 23 da vixente Lei 4/1997, do 25 de xuño, de caza de Galicia.
Artigo 14º.-Disposicións xerais.
1. O réxime de infraccións e sancións aplicable será o establecido no título IV da Lei 9/2007, do 13 de xuño, de subvencións de Galicia. Canto ao procedemento que se seguirá para estes efectos, será o establecido no Real decreto 1398/1993, do 4 de agosto, polo que se aproba o Regulamento do procedemento para o exercicio da potestade sancionadora.
2. Toda alteración das condicións tidas en conta para a concesión da subvención e, en todo caso, a obtención concorrente doutras outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión, de acordo co disposto no artigo 17.4º da Lei 9/2007, do 13 de xuño, de subvencións de Galicia.
3. Os beneficiarios están obrigados a someterse ás actuacións de comprobación e control que poidan efectuar os servizos competentes da Consellería do Medio Rural, así como a facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas, así como a que lles solicite calquera órgano comunitario de inspección ou control, de acordo co establecido no artigo 11 da Lei 9/2007, do 13 de xuño, de subvencións de Galicia.
4. Así mesmo, e segundo o establecido no artigo 15.4º do Decreto 287/2000, do 21 de novembro, o beneficiario deberá incluír necesariamente no momento do pagamento, unha declaración complementaria do conxunto de axudas solicitadas, tanto aprobadas ou concedidas como pendentes de resolución, das distintas administracións públicas competentes ou das súas entidades vinculadas ou dependentes, no modelo que se xunta como anexo IV a esta orde.
Disposición adicional
Única.-Delegación de funcións.
Delégase no secretario xeral o exercicio da competencia para conceder ou denegar as axudas obxecto desta orde, contida no seu artigo 9.1º, de acordo co disposto no artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común.
Disposición transitoria
Única.-Todas as solicitudes correspondentes a danos de xabaril producidos ata o 1 de outubro de 2009, referidas á convocatoria da Orde do 27 de febreiro de 2009, pola que se establecen as bases reguladoras das axudas para paliar os danos producidos polo xabaril e se convocan para o ano 2009, e recursos ou demoras na tramitación non achacables ao solicitante, que cumprisen os requisitos establecidos nela e que non puidesen ser tramitadas por insuficiencia de crédito nos orzamentos correspondentes ao ano 2009, serán atendidas con cargo aos orzamentos do ano 2010, sen necesidade de formular unha nova solicitude, a non ser que os beneficiarios manifesten por escrito a súa negativa a dita tramitación.
Disposicións derradeiras
Primeira.-Desenvolvemento.
Facúltase o director xeral de Conservación da Natureza para que dite, no ámbito das súas competencias, as instrucións necesarias para o desenvolvemento e cumprimento do establecido nesta orde.
Así mesmo, facúltase o director xeral de Conservación da Natureza para que, por resolución, introduza novas especies cultivadas no anexo I de esta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 12 de abril de 2010.
Samuel Jesús Juárez Casado
Conselleiro do Medio Rural
Ver referencia pdf "07200D014P090.PDF"